ระเบียบกรมการขนส่งทางบก ว่าด้วยการกำหนดลักษณะ ขนาดและวิธีการแสดงเครื่องหมายงดรับจ้าง และเครื่องหมายส่งกะสำหรับรถยนต์รับจ้าง พ.ศ. 2540

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการกำหนดลักษณะ
ขนาดและวิธีการแสดงเครื่องหมายงดรับจ้าง
และเครื่องหมายส่งกะสำหรับรถยนต์รับจ้าง
พ.ศ. ๒๕๔๐
 

ตามที่ได้มีระเบียบกรมการขนส่งทางบก
ว่าด้วยการกำหนดลักษณะ ขนาด และวิธีการแสดงเครื่องหมายงดรับจ้างบรรทุกคนโดยสารสำหรับรถยนต์รับจ้าง
พ.ศ. ๒๕๓๖ ไว้แล้ว นั้น

โดยที่เป็นการสมควรแก้ไขเพิ่มเติมข้อปฏิบัติเกี่ยวกับการแสดงเจตนาไม่ประสงค์รับจ้างบรรทุกคนโดยสารให้เหมาะสมยิ่งขึ้น
และครอบคลุมกรณีที่ประสงค์จะรับจ้างเฉพาะในเส้นทางที่จะนำรถไปส่งคืน ณ สถานที่ที่ผู้ให้เช่ากำหนด
อาศัยอำนาจตามความในข้อ ๕ (๒) แห่งกฎกระทรวง ฉบับที่ ๑๐ (พ.ศ. ๒๕๓๕) ออกตามความในพระราชบัญญัติรถยนต์
พ.ศ. ๒๕๒๒ อธิบดีกรมการขนส่งทางบก จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการกำหนดลักษณะ ขนาดและวิธีการแสดงเครื่องหมายงดรับจ้างและเครื่องหมายส่งกะสำหรับรถยนต์รับจ้าง
พ.ศ. ๒๕๔๐

ข้อ ๒[๑]
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓ ให้ยกเลิกระเบียบกรมการขนส่งทางบก
ว่าด้วยการกำหนดลักษณะ ขนาดและวิธีการแสดงเครื่องหมายงดรับจ้างบรรทุกคนโดยสารสำหรับรถยนต์รับจ้าง
พ.ศ. ๒๕๓๖ และให้ใช้ระเบียบนี้แทน
บรรดาระเบียบ ข้อบังคับ หรือคำสั่งใดในส่วนที่กำหนดไว้แล้วในระเบียบนี้
หรือซึ่งขัดหรือแย้งกับที่กำหนดไว้ในระเบียบนี้ ให้ใช้ระเบียบนี้แทน

ข้อ ๔ เจ้าของรถยนต์รับจ้างต้องจัดให้มีเครื่องหมายงดรับจ้างและเครื่องหมายส่งกะไว้ประจำรถ
เพื่อให้ผู้ขับขี่รถยนต์รับจ้างใช้แสดงเมื่อประสงค์จะไม่รับจ้างบรรทุกคนโดยสาร หรือกรณีประสงค์จะรับจ้างเฉพาะผู้โดยสารที่มีจุดปลายทางตามเส้นทางที่เดินทางไปยังสถานที่ส่งกะ
หรือบริเวณใกล้เคียง
เครื่องหมายงดรับจ้างตามวรรคหนึ่ง ต้องมีลักษณะเป็นแผ่นป้ายรูปสี่เหลี่ยมผืนผ้า
พื้นสีขาวกรอบสีแดง ขนาดไม่น้อยกว่า ๑๐ x ๒๒ เซนติเมตร เส้นกรอบหนา
๐.๕ เซนติเมตร ตรงกลางมีตัวอักษรสีแดง คำว่า งดรับจ้าง
ขนาดความสูงไม่น้อยกว่า ๕ เซนติเมตร และหนาไม่น้อยกว่า ๐.๕ เซนติเมตร
เครื่องหมายส่งกะตามวรรคหนึ่ง
ต้องมีลักษณะเป็นแผ่นป้ายรูปสี่เหลี่ยมผืนผ้า พื้นสีขาว ขนาดกว้างไม่น้อยกว่า ๑๐ เซนติเมตร
และมีความยาวตามความเหมาะสม ตรงกลางมีตัวอักษรสีเขียว คำว่า ส่งกะ...........(สถานที่หรือย่านที่ส่งกะ)
............ขนาดสูงไม่น้อยกว่า ๕ เซนติเมตร
และหนาตามความเหมาะสมของข้อความ

ข้อ ๕ การใช้เครื่องหมายตามข้อ ๔ ให้ผู้ขับขี่รถยนต์รับจ้างแสดงไว้ภายในรถด้านหน้าซ้ายมือของผู้ขับขี่นั้น
ในลักษณะที่ผู้จะโดยสารสามารถมองเห็นได้ชัดเจนจากภายนอกรถ ทั้งในเวลากลางวันและกลางคืน
โดยกรณีการงดรับจ้างให้นำเครื่องหมายปิดบังเครื่องหมาย คำว่า ว่าง
ส่วนกรณีการส่งกะห้ามปิดบังเครื่องหมาย คำว่า ว่าง
ภายใต้บังคับวรรคหนึ่ง การใช้รถยนต์รับจ้างในเวลากลางคืนโดยประสงค์จะไม่รับจ้างบรรทุกคนโดยสาร
ให้ปิดไฟในกรอบบังคับแสงของเครื่องหมาย TAXI-METER และโคมไฟทุกดวงภายในรถด้วย

ข้อ ๖ ให้รองอธิบดี (ฝ่ายปฏิบัติการ) กรมการขนส่งทางบก
รักษาการตามระเบียบนี้


ให้ไว้
ณ วันที่ ๒๒ มกราคม พ.ศ. ๒๕๔๐
พงศกร
เลาหวิเชียร
อธิบดีกรมการขนส่งทางบก














นันทนา/ผู้จัดทำ
๖ ตุลาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๓๙/๒๙ กันยายน ๒๕๔๙